በየደረጃዉ በሚገኙ የሲቪል ሰርቪስ ተቋማት አበረታችና ተስፋ ሰጪ ተግባር እያከናወኑ ነዉ – አቶ ሙክታር ከድር
አዲስ አበባ፤  ነሐሴ 6/2005 (ዋኢማ) – የፌዴራልና የክልል ሲቪል ሰርቪስ ተቋማት በተጠናቀቀዉ በጀት አመት አበረታችና ተስፋ ሰጪ ውጤት ያሳዩበት መሆኑን በምክትል ጠቅላይ ሚኒስትር ማዕረግ የሲቪል ሰርቪስና የመልካም አስተዳዳር ሪፎርም ክላስተር አስተባባሪ ገለጡ። የየተቋማቱን የ2005 እቅድአፈጻጸም የሚገመግምና በ2006 የትኩረት አቅጣጫ ላይ የሚመክር አውደ ጥናት ትናንት በአዳማ ተጀምሯል። አስተባባሪ አቶ ሙክታር ከድር በአውደ ጥናቱ መክፈቻ ላይ እንደተናገሩት በጀት አመቱ በተካሄደዉ የመልካም አስተዳዳር ቅኝት ሙስናና ኪራይ ሰብሳቢነትን መታገልና የህዝብ መልካም አስተዳዳርን በማረጋገጥ ረገድ በሲቪል ሰርቪሱ ተስፋ ሰጪ ዉጤት ታይቷል ። ሰላምን በበለጠ በማረጋገጥ የዴሞክራሲ ስርአት ግንባታዉን በማስቀጠል ፈጣን ልማት ለማምጣት ለመልካም አስተዳዳር እጦት በር የሚከፈቱ ብልሹ አሰራሮችንና የቢሮክራሲ ውጣ ውረድ ሰንሰለቶችን መቁረጥ ወደፊትም ትኩረት ሊሰጠዉ የሚገባ ጉዳይ መሆኑን አስገንዝበዋል ። ህብረተሰቡ ቀልጣፋ የሰቪል ሰርቪስ አገልግሎት ባላገኘባቸው ተቋማት ላይ ያለው ቅሬታ በግልፅ የሚያስቀምጥበት ሁኔታዎች መመቻቸታቸዉም ለስኬቱ አስተዋጽኦ ማድረጋቸዉን አስረድተዋል። በበጀት አመቱ በፌዴራልና በክልል የሲቪል ሰርቪስ ተቋማት ላይ በተደረገው የመልካም አስተዳዳር ቅኝት አመራሩንና ሰራተኛው የተቀናጀ የሲቪል ሰርቪስ ሰራዊት አደራጃጀት በመፍጠር ረገድ የተሻለ አፈፃፀም መታየቱን ገልጠዋል። የህዝብ ቅሬታ የሚታይባቸው ተቋማት ተለይተው ውጤታማ የሲቪል ሰርቪስ ሰራዊት አደረጃጀት እንዲፈጥሩና ለህብረተሰቡ ቀልጣፋ አገልግሎት መሰጠት የሚችሉበትን አቅም እንዲገነቡ ሚኒሰቴር መስሪያ ቤቱ በርካታ ተግባራት ማከናወኑን አቶ ሙክታር ተናግረዋል። እንደ ኢዜአ ዘገባ ለሁለት ቀናት በሚቆየው አውደ ጥናት ላይ የሲቪል ሰርቪስ ሪፎርም መርህ በመከተል የተሻለ አደረጃጀት ላይ የሚገኙ 11 የሬዴራል የመንግሰት ሚኒስቴር መስሪያ ቤቶችና ተቋማት እንዲሁም የአዲስ አበባ ከተማ አስተዳዳርን ጨምሮ የአራት ክልሎች የሲቪል ሰርቪስና መልካም አስተዳደር ተቋማት ተሳታፊ ሆነዋል።